khistorydata/jeongjo-sjw-relations huggingface dataset:
정조 23년
校理閔命爀疏曰伏以臣卽伏見禮曹參議李翊模疏本則禮論嚴正義理光明讀之爽然正宜我殿下開納其言改下節目一以正前日之謬一以嚴陽秋之義而聖批乃反靳許然則其將承衰服斬擧一國而終歸於夷狄而後已耶嗚呼百餘年來我國事尙忍言哉始也畏約多端强而行之終焉聞見熟習恬不爲怪尊攘之大義君臣之大防幾乎蕩然無辨甚至毁棄朱子之正論甘從有司之誤禮乃云此是已行之例假使其例出於禮經所載以我忍痛含冤之心不宜遽加於身況此無於禮之禮不當行而行者乎且節目所載布帽之有纓無角布團領生麻帶是君天子之服耶視事之服耶於此尤可知其非禮之禮也一時有司者之失終成千古難洗之陋則豈不重可哀痛者乎批旨中形拘勢掣之敎臣亦仰揣朝議之難之也不過是前例之不可異也謄示之不可改也而以禮斷之執而爲說則我之所守綽有餘裕彼中容或有聽之者嘖言之來保無其慮設有意外之事前日訛謬之禮講明釐正云爾則又豈不名正而言順乎伏願殿下明春秋大一統之義服朱子不二斬之論亟降明旨釐革謬例使聖德有光民彝不墜焉臣無任云云答曰省疏具悉豈待爾言乎
정조 23년
執義柳畊疏曰伏以臣卽伏見日昨禮曹儀注啓下者訃勅出來後廷臣服制以斬衰磨鍊而曰舊例然也臣誠惝怳驚惑實莫曉舊例之何以爲然也漢唐以來君臣服制元無一定之例而至朱夫子始有定論矣其曰諸侯之大夫不爲天子服斬禮無二斬故也此實萬古不易之常經而國朝壬寅乙卯之故例或緣其時獻議之臣不能審愼創此無於禮之禮歟噫禮莫嚴於守經而服制卽禮經之大者也雖於內中國尊大統之時尙不可以服非禮之服行非禮之禮況在今日忍言乎珠玉皮幣雖是事勢之不獲已而乃以過恭之禮仍成襲謬之例則顧此箕聖舊邦孰謂禮義之國而其於天下後世之譏議何哉近日議禮之臣論思之列迭陳據經之論而尙靳允兪之音此豈所望於我聖上正禮制矯世道之治乎臣本謏淺之見其於儀禮等節雖甚昧昧而適添言事之職目見邦禮之乖當有不容泯默者玆敢猥陳愚見仰請睿裁伏願聖明深察不二斬之義一變大違經之制亟命該曹改議務合乎朱夫子之論千萬幸甚臣無任云云答曰省疏具悉事件雖異習俗則一也
정조 23년
校理閔命爀疏曰伏以臣見方入直館中矣今此議諡有命開坐在卽而第臣曾祖故判書臣鎭周諡狀之到館已至多年矣今當諡坐之時揆以私義有不敢晏然在直玆敢忙陳短章經出禁扃伏乞聖慈亟治臣擅離之罪以肅朝綱以靖微分焉臣無任云云批答在上
정조 23년
己未二月初四日辰時上御誠正閣諸承旨持公事入侍時行都承旨徐龍輔行左承旨李書九行右承旨李勉兢左副承旨金啓洛右副承旨兪漢寧同副承旨沈象奎記事官金啓溫假注書李允謙記注官車信用承膺祚檢校待敎李存秀以次進伏訖漢寧讀奏遠接使狀啓定州牧使吳毅常親病甚重不得已罷黜事平安監司韓用龜狀啓渭原郡守未差之代令該曹擇差下送事咸鏡監司李集斗狀啓才行表著人開坐事勉兢讀奏義州府尹李基讓狀啓勅行紙牌文齎來大國人還歸事平安監司韓用龜狀啓勅行出山海關事又狀啓禮部咨文事命各書判付上曰玉堂闕見窠書入事分付賤臣承命出傳命書榻敎曰侍從堂上堂下罷散人竝敍用書九曰正月十一日日次專經文臣殿講日次輪對十六日漢學文臣殿講二月初一日文臣製述吏文製述取稟日次輪對頉稟十一日日次輪對十六日日次儒生殿講二十一日輪對取稟或過日次又値勅行不得如例入稟故敢此仰達矣上曰依爲之儒生日次文臣製述來月更稟可也勉兢曰講製及輪對旣不得如例入稟矣正月初五日歲首朝參十八日日次專經武臣殿講二月初五日朝參十一日朝參二十一日朝參二十五日朝參取稟亦依此爲之乎上曰依爲之出擧條書九曰卽見忠淸監司李泰永江原監司尹弼秉狀啓則以別厲祭竝設於各邑爲辭矣兩西各邑慰祭則雖令設行而他道厲祭只當行於一處而該曹不能知委以致擧行之錯誤當該堂上推考何如上曰依爲之出擧條漢寧曰前敎官朴大和以曾經朝官年過八十當入於歲首加資秩而該府不爲抄啓只入於歲饌別單中者事極疎忽雖以歲饌單子言之在外大臣之不爲書入尤極駭然當該漢城府堂上從重推考何如上曰依爲之漢寧曰守令邊將薦擧單子今已齊到故依例捧入而其中應薦不薦人令該曹察推何如上曰依爲之出擧條仍命退承史以次退出
정조 23년
己未二月初四日辰時上御重熙堂都承旨入侍時行都承旨徐龍輔記事官金啓溫記注官車信用承膺祚以次進伏訖上曰推考房承旨入侍出榻敎賤臣承命出傳同副承旨沈象奎進伏上曰來待諸臣入侍出榻敎賤臣承命出傳與館伴鄭民始偕入進伏命書校理閔命爀執義柳畊疏批訖上曰應敎使之今日入來議諡而備三員則可以爲之去來催促斯速擧行可也民始曰尙方多擧行事而戶判職務有相妨云矣命書榻敎曰戶判兼帶尙方提調今日政閑司提調相換上曰園所方有植木之役而園令尹光孚年稍多他司相換事分付該曹賤臣承命出傳上曰侍從堂上堂下違牌坐罷者外亦多罷散人云朝筵榻敎中違牌坐罷人以罷散人改書出可也仍命退諸臣以次退出
정조 23년
行都承旨徐龍輔坐行左承旨李書九坐直行右承旨李勉兢坐左副承旨尹光普在外右副承旨金啓洛坐直同副承旨兪漢寧坐注書柳台佐呈辭在外金啓溫病假注書李允謙仕李弘謙仕直事變假注書任百禧仕
정조 23년
李勉兢啓曰大司憲李城輔持平鄭宗魯在外執義柳畊掌令玄重祚病不進掌令鄭澣持平南惠寬未肅拜監察茶時之意敢啓傳曰知道
정조 23년
李勉兢啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 23년
傳于兪漢寧曰政官牌招開政
정조 23년
傳于兪漢寧曰承旨前望單子入之待下批牌招察任
정조 23년
承旨前望單子入之尹光普落點
정조 23년
徐龍輔啓曰新除授左副承旨尹光普時在忠淸道尼城地斯速乘馹上來事下諭何如傳曰允
정조 23년
傳于兪漢寧曰其間委積於啓板公事後入之承宣雖曰該房何以知之乎入院有日而日前始爲該房行右承旨李勉兢疏旣承批牌招使之行公
정조 23년
漢城右尹前望單子入之閔台爀落點
정조 23년
傳于金啓洛曰再昨夜承牌者昨忽逡巡至以婦人轎之說言送政院駭妄莫甚旋又赴坐於副應敎開坐之後今日駁議之坐更事推托此果何許遞義觀於堂疏益知其節節顚錯瀛館成規豈容任他撕壞應敎朴吉源爲先遞差
정조 23년
李勉兢啓曰諡號當爲署經而憲府則雖已備員諫院則大司諫宋銓未肅拜司諫柳雲羽獻納南履翼正言尹涵病不進李敬參未署經無以備員未署經外竝卽牌招何如傳曰允未署經者除署經
정조 23년
傳于李書九曰安州中使齎去例贈物種舊例自戶曹入啓看品然後封裹而今番則自該曹爲之待中官發行付送事分付
정조 23년
有政吏批判書金載瓚受由參判未差參議鄭尙愚進同副承旨兪漢寧進啓曰判書金載瓚受由參判未差小臣獨政未安何以爲之敢稟傳曰只出緊任以趙萬元爲副修撰朱萬离爲典籍李禎國爲童蒙敎官諡號望以領府事洪樂性爲孝安奉朝賀金鍾秀爲文忠判府事蔡濟恭爲文肅贈領議政閔鎭周爲貞簡左參贊尹鳳五爲肅簡工曹判書柳辰仝爲貞敏工曹判書申應顯爲忠憲
정조 23년
兵批判書具㢞進參判未差參議朴奎淳病參知李祉永入直行右承旨李勉兢進副護軍李庚運吳泰賢尹光顔兪漢謨副司直趙得永趙萬元副司果洪樂游以上竝單付
정조 23년
傳于兪漢寧曰江陵府使之代觀於巡將久次沈屈可知以此更爲擬入事分付
정조 23년
吏批再政以李貞運爲奉常正趙興鎭爲江陵府使尹光顔爲刑曹參議朴基爀爲鐵山府使金晦彬爲雲山郡守檢詳單趙萬元仍任事承傳
정조 23년
兪漢寧以吏批言啓曰新除授雲山郡守金晦彬謂有身病特敎催促之下不卽入肅事體所在不可仍置罷黜何如傳曰奉正病遞之人擬之難免不審爾則推考望筒勿施更爲擬入待下批與諸倅當日辭朝給馬下送可也
정조 23년
兪漢寧以吏批言啓曰新除授鐵山都護府使朴基赫呈狀內矣身偏母今年爲七十二歲勢難離捨遠赴卽速遞改云親年七十歲以上者勿差三百里外遠邑守令載在法典改差更爲備擬以入之意敢啓傳曰知道
정조 23년
吏批三政以許溟爲鐵山府使金近淳爲檢詳
정조 23년
以雲山郡守望筒傳于兪漢寧曰此時支勅邑豈可以生手差送況此人則不必差送於此時無論文蔭及武臣堂上使之更擬
정조 23년
吏批四政以洪龍健爲雲山郡守
정조 23년
兵批再政以李秉天爲都摠都事韓大順爲善積僉使
정조 23년
李書九以弘文館言啓曰本館下番闕直事甚未安新除授副校理尹羽烈尹命烈修撰金履載副修撰李魯春竝卽牌招以爲推移入直之地何如傳曰允
정조 23년
以副校理尹羽烈尹命烈修撰金履載副修撰李魯春牌不進罷職傳旨傳于李勉兢曰只推
정조 23년
以司諫柳雲羽正言尹涵牌不進罷職傳旨傳于李勉兢曰只推
정조 23년
以壯勇中司把摠望單子傳于李勉兢曰徐有和爲中司
정조 23년
吏曹口傳政事碧沙察訪鄭仍任事承傳
정조 23년
兵曹口傳政事以沈鑏爲全羅兵使武兼申大益都摠經歷權翊相換
정조 23년
以丁若銓囚單子傳于李勉兢曰付過放送
정조 23년
獻納南履翼啓曰大司諫臣宋銓卽臣之妻三寸叔也相避之法在下當遞宜卽自引而老母病勢一直無減離捨不得今於牌召之下始爲來避尤有所失請命遞斥臣職傳曰依啓
정조 23년
兪漢寧以吏曹言啓曰今二月初九日文廟釋奠祭獻官當爲磨鍊而排擬苟簡不得已以刑曹堂上塡差以入之意敢啓傳曰知道
정조 23년
李書九以禮曹言啓曰今此迎勅節目中第四日成服大小使臣及外官文書到後第四日成服三日而除事纔已磨鍊啓下矣前例則雖如此第以令到後出臨三日之遺意論之第四日成服旣有違於卽日擧臨之制又不合於七日行禮之規揆諸古今公朝之禮進退俱無所據今番則宣勅日勅使歸館所後成服節次仍爲擧行三日除之允合事宜原節目中此一款改磨鍊以入如是釐正之後大小使臣及外官更待文書之追到始爲行禮亦涉未安待宣勅擇日停當先期知委於各道皆於勅書到京日一齊擧行亦爲三日除之之意行會何如傳曰卿則自初考據漢史之文以出臨三日欲爲照例者旣有意見舊例之不待七日亦足爲答彼問之證依草記施行可也
정조 23년
李書九以禮曹言啓曰今番迎勅處所旣以崇政殿磨鍊則雖於三日前還宮闕內則不可仍用淡色當有改服之節而取考雍正乙卯年政院日記則先朝下敎以所重之自別自上進見時服色用藍袍入直仍常服事昭載矣今番還宮若在三日之前則大駕至敦化門外入幄次改具無揚黑團領袍陪從諸臣及三日內闕內各處入直官員竝服黑團領去胸褙黑角帶之意分付何如傳曰爲所重之道何敢不若此依草記施行可也
정조 23년
李勉兢以兵曹言啓曰五衛將金漢健身病猝重時月之內無望供職呈狀乞遞實病旣如此則輪番之任不可久曠改差何如傳曰允
정조 23년
李書九以承文院都提調意啓曰永付司果有頉草記批旨內李海龍金國杓李廷馝三人子若孫曾中如有祿官指名草記可也事命下矣金國杓李廷馝之後孫見無祿官者惟有李海龍八代孫東憲一人之意敢啓傳曰李東憲永付司果可也
정조 23년
李勉兢以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前從事官李魯春今已敍用仍任何如傳曰允
정조 23년
李勉兢疏曰伏以前承旨臣沈象奎以驛馬補把狀啓之不卽提稟因備局草記昨蒙罷職之命矣臣亦近日該房而不能提稟者也疎忽之罪無間於分掌之先後而論勘之典獨諉於新入之僚員滿心慙恧無地自容豈可以其時之不爲仕進今朔之始爲換房自同無故晏然冒居也哉命下之後卽宜自列而闕門已閉不敢爲深夜瀆擾之計待朝陳籲徑出禁扃伏乞聖明俯察厥罪之惟均特諒私義之難安亟降譴罰千萬幸甚臣無任云云答曰省疏具悉卿其勿辭行公
정조 23년
校理沈奎魯疏曰伏以昨日議諡事尙何言哉莫嚴者諡法莫重者公議一言或岐則不可謂之公也一字或爽則不可謂之諡也故判府事蔡濟恭平生所秉執一義理而已嚴懲討則烈如霜雪盡臣道則炳如日星造次顚沛一循於是丹誠血忠可質神明殿下旣許以忠肝義膽輿論咸謂之事君盡節國史書之野史記之一則曰忠二則曰忠千歲在前百世在後臣焉敢誣也主試之人不顧諡法不循公議把持一忠字看作私物低昻於冷煗之際予奪於愛惡之間議諡之不公莫此之甚也古人論寫眞曰毛髮或爽便是別人節惠之形容其人奚啻七分之像則今此故相之諡不特一毛一髮之或爽而已殿下優禮此大臣無間幽明至有不待諡狀令本館擧行之命而參坐諸臣不善對揚使莫嚴莫重之諡法壞了至此臣竊痛之臣旣目見其狀始也爭執終至罷坐而視臣如無勒令入啓臣之見輕至此則其不可復廁於論思之列者決矣伏願聖明亟遞臣職以爲不職者之戒焉故相蔡濟恭諡號特命本館更爲議入俾公議伸而諡法嚴焉臣無任云云答曰省疏具悉諡失古意雖久矣不有僚官之執難徑先入啓亦非矣然指的某字使之改之於旣議之後未聞其例矣
정조 23년
己未二月初五日辰時上御誠正閣諸承旨持公事入侍時行都承旨徐龍輔行左承旨李書九行右承旨李勉兢右副承旨金啓洛同副承旨兪漢寧假注書李允謙記事官金珍恪承膺祚檢校待敎李存秀以次進伏訖上曰昨日議諡何爲侵夜勉兢曰以蔡判府諡號之諸議不一自致侵夜云矣上曰諡號望今始見之則皆是礙眼諡法何等嚴重而以領府事諡號言之加之以一忠字此則似未穩當蓋領府事賢宰相也以其平生爲國之誠非曰不足於忠也而自家規模則忠字似非本色矣署經皆已爲之云耶書九曰吏判有實病不得開坐云矣上曰雖擔舁入來卽爲署經事分付命書傳敎曰前假注書李弘謙仍察廳任命書榻敎曰社稷守門代直武兼申大益摠府訓鍊院中令該曹口傳陞品相換當該不卽提稟之兵曹判堂從重推考命奏公事漢寧讀奏咸鏡監司李集斗狀啓居山察訪李溶到任事龍輔讀奏江原監司尹弼秉狀啓遺棄兒攸養人給料事書九讀奏江華留守洪明浩狀啓輪疾寢熄事水原留守徐有隣狀啓輪疾次次向熄事勉兢讀奏黃海兵使鄭學耕狀啓所已萬戶金有商到防事命分書判付訖命書榻敎曰未肅拜刑曹參議許遞今日政差代右尹篤老侍下亦爲許遞前望單子入之竝待下批牌招察任又命書榻敎曰見窠及初仕今日政竝差出仍命退承史以次退出
정조 23년
己未二月初五日午時上御重熙堂禮房承旨軍士房承旨入侍時行左承旨李書九行右承旨李勉兢假注書李允謙記注官車信用承膺祚以次進伏訖命書榻敎曰奉常正金晦彬改差今日政差代待下批先進去後謝恩上曰朝筵已言之矣領府事身後加之以美諡豈曰不可而但忠字則殊非自家本色忠字之外雖孝字豈不好哉太常寺之諡望駁議古例卽然新除正李貞運使之卽爲進去擧行事分付仍命退承史以次退出
정조 23년
己未二月初五日午時上御重熙堂戶房承旨入侍時行都承旨徐龍輔假注書李允謙記注官金珍恪承膺祚以次進伏訖上曰江陵府使趙興鎭下直使之催促爲之善積僉使望筒亦爲催促捧入命書榻敎曰全羅兵使之代令該曹勿拘啓請口傳差出待下批當日辭朝又命書榻敎曰碧沙察訪之代前察訪仍任除朝辭給馬下送仍命退承史以次退出
정조 23년
己未二月初五日未時上御重熙堂左承旨入侍時行左承旨李書九假注書李弘謙記事官金珍恪記注官承膺祚以次進伏訖上命書榻敎曰前檢詳趙萬元仍任先參坐後謝恩上曰檢詳旣出催促赴坐之意出傳也賤臣承命出傳回奏曰檢詳趙萬元在外云矣上命書榻敎曰在外檢詳改差今日政差代待下批先擧行後謝恩仍命退承史以次退出
정조 23년
己未二月初五日未時上御重熙堂右承旨入侍時行右承旨李勉兢假注書李弘謙記事官金珍恪記注官承膺祚以次進伏訖上曰下直守令入侍出橚敎賤臣承命出傳與江陵府使趙興鎭偕入進伏上敎興鎭曰中間沈屈已久而今見顔貌亦是依舊樣矣仍詢曰加資在何年乎興鎭曰癸卯年蒙陞資之典矣上曰年來見枳豈特坐故爾必自知而事係旣往今者收用特畀東邑大抵關東一路近來諸弊比他道尤甚爾勿以江陵爲小而歇治以一廉字着念做去苟聞治聲於朝廷則非但爲贖愆之道亦必有前程之日爾其勿忘此敎也命除七事先退仍命退承史以次退出
정조 23년
己未二月初五日申時上御重熙堂都承旨入侍時行都承旨徐龍輔假注書李弘謙記注官車信用記事官金珍恪以次進伏訖上曰諡號望筒催促入之也賤臣承命出傳持望單以進上落點訖命退承史以次退出
정조 23년
行都承旨徐龍輔病行左承旨李書九坐直行右承旨李勉兢坐左副承旨未差右副承旨金啓洛坐同副承旨兪漢寧坐直注書柳台佐呈辭在外金啓溫病假注書李允謙仕李弘謙仕直事變假注書任百禧仕
정조 23년
備忘記全羅兵使沈鑏下直長弓一張長箭一部片箭一部筒兒一箇賜給
정조 23년
兪漢寧啓曰吏曹郞廳來言臺諫有闕政事取稟傳曰明日爲之
정조 23년
玉堂前望單子入之應敎金羲淳副校理朴崙壽南履翼修撰金近淳副修撰李垿趙萬元落點
정조 23년
李書九以弘文館言啓曰上番校理臣閔命爀以社稷大祭祭官今日議政府隷儀時晝仕出去之意敢啓傳曰知道
정조 23년
以應敎金羲淳副校理南履翼修撰金近淳副修撰李垿牌不進罷職傳旨傳于李勉兢曰只推
정조 23년
傳于李勉兢曰抄啓文臣黃基天遭故云致賻依例輸送事分付該曹
정조 23년
李書九以弘文館言啓曰本館下番闕直事甚未安副校理尹羽烈尹命烈修撰金履載副修撰李魯春旣有只推之命竝卽牌招以爲推移入直之地何如傳曰允
정조 23년
兪漢寧以吏曹言啓曰今二月初八日行南壇祭壇上執禮以前應敎朴吉源塡差而時無職名令該曹口傳付軍職何如傳曰允
정조 23년
傳于李書九曰遠接使狀啓中寧邊府使林蓍喆罷黜事勿施使之卽刻馳進擧行萬一遲滯當以違命之律論令廟堂嚴飭分付
정조 23년
以京畿監司李在學狀啓重林察訪許㬘桃源察訪金最行勅行時謂有當避之私義不爲擧行罷黜事傳于兪漢寧曰勿罷待京職有窠單付其代毋論文蔭差送令該曹皆以口傳擧行
정조 23년
兪漢寧以吏曹言啓曰重林察訪許㬘桃源察訪金最行待京職有窠單付其代毋論文蔭差送令該曹皆以口傳擧行事命下矣本曹只有內資侍主簿一窠故許㬘則單付而金最行則送西之意敢啓傳曰知道
정조 23년
吏曹口傳政事以車信用爲重林察訪鄭煥恭爲桃源察訪內資主簿單許㬘姜彝正爲兵曹參判
정조 23년
傳于兪漢寧曰發遣吏郞諸執事淸齋與否摘奸以來
정조 23년
李勉兢以兵曹言啓曰忠翊衛將咸汝績身病猝重時月之內無望供職呈狀乞遞宿衛輪番之任不可久曠改差何如傳曰允
정조 23년
李書九以奉常寺提調意啓曰東耤親耕田所種九穀先農祭後卽爲起墾付種之意敢啓傳曰知道
정조 23년
李書九以賑恤廳言啓曰漢城府牒報據饑餘病餘非救濟無力自賴者中部字內七人東部字內二十七人西部字內五十三人南部字內二十一人北部字內五十四人合一百六十二人各米二斗五升式合米二十七石題給之意敢啓傳曰各別嚴飭漢城府若有一名遺漏當該部官當隨現嚴處而今番題給之類待今月晦日摘奸然後更給與否令該府論理草記此乃非賙賑非發賣而必欲責賑賣之實效於賑乏之意有司之臣何敢泛忽乎此意嚴飭部官之不勤令廟堂臺閣隨聞論勘以爲小心之地可也
정조 23년
李書九以成均館行大司成意啓曰今初九日釋奠大祭時儒生執事掌議例爲分排差出而東齋掌議徐淇修西齋掌議李韶九連日催促稱以在外終不入來擧行祭享執事塡差事體何等莫重況明日當入淸齋再明日當受香肄儀而尙今稽緩萬萬駭然臣之不能檢飭之罪恭俟重勘而當該兩掌議爲先停擧之意敢啓傳曰知道
정조 23년
己未二月初六日未時上御便殿右副承旨入侍時右副承旨金啓洛假注書李弘謙記事官金珍恪記注官承膺祚以次進伏訖上命書傳敎曰兵曹參判令該曹口傳差出待下批牌招察任又命書傳敎曰在外及未肅拜玉堂許遞前望單子入之待下批牌招使之推移入直命書榻敎曰在外承旨許遞明日政以在京無故可以行公者差出待下批牌招察任命退承史以次退出
정조 23년
行都承旨李晩秀坐行左承旨李書九奉命進去行右承旨李勉兢坐直左副承旨金啓洛坐直右副承旨兪漢寧坐同副承旨李光益在外注書柳台佐在外金啓溫病假注書李允謙仕直李弘謙奉命出去事變假注書任百禧仕
정조 23년
傳于兪漢寧曰禮房承旨同副承旨分詣受香所奉審摘奸以來
정조 23년
傳于李晩秀曰都承旨入侍
정조 23년
傳于李書九曰都承旨情理宜量許遞前望單子入之
정조 23년
都承旨前望單子入之李晩秀落點
정조 23년
李書九啓曰臣謹依聖敎與初獻官光恩副尉金箕性進詣太常陪奉神位版至南壇奉安後壇上奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉矣臣則仍留享所待將事神位版還奉後復命之意敢啓傳曰知道
정조 23년
兵曹口傳政事護軍徐龍輔副護軍沈象奎以上竝單付
정조 23년
傳于李勉兢曰未肅拜宣傳官改差今日政差出
정조 23년
有政吏批判書金載瓚受由參判未差參議進右副承旨兪漢寧進啓曰判書金載瓚受由參判未差小臣獨政未安何以爲之敢稟傳曰只出緊任以朴基正爲承旨趙萬元爲獻納承膺祚爲戶曹正郞申溆爲兵曹正郞造紙別提單金最行兼春秋單金錫泰
정조 23년
兵批判書具㢞進參判金熙朝病參議朴奎淳病參知李祉永入直行右承旨李勉兢進以尹頤東爲宣傳官嚴思勗趙華錫爲五衛將李沖彬爲忠翊將趙雲衢爲群山僉使王廷植爲荏子房僉使同知單任百慶武兼單金最行中嶺別將單崔炯奎黃土岐權管單金陽綵護軍李祖承副護軍朴基朴基爀具達遠副司直金晦彬尹羽烈尹命烈副司果李魯春以上竝單付
정조 23년
傳于李晩秀曰未肅拜承旨許遞旣有行公人擬入之命則猶未照檢於取舍此望筒則更爲看詳書入事分付
정조 23년
以兵批政官書啓傳于李勉兢曰在外參判許遞昨聞以解由未出雖有特敎不得擬入云且承旨玉堂望甚爲苟且解由姑令勿拘事分付銓曹
정조 23년
再政以李光益爲承旨金熙朝爲兵曹參判兼大司成單李晩秀
정조 23년
再政以朴宗和爲宣傳官權友仁爲武兼
정조 23년
吏曹參判前望單子入之徐龍輔落點
정조 23년
李勉兢啓曰前察訪金冣行昨有京職單付之命而今日政吏批則單付造紙別提兵批則單付武兼宣傳官一政竝付同爲入啓吏兵曹堂上之不爲往復致此做錯事甚未安竝推考差後入啓之兵批望單勿施何如傳曰允其代今日政差代可也
정조 23년
李書九以弘文館言啓曰本館下番修撰臣金履載差祭受香出去修撰金近淳亦爲差祭下番闕直事甚未安副修撰李垿旣有只推之命卽爲牌招入直何如傳曰允
정조 23년
金啓洛以吏批言啓曰新除授重林道察訪車信用呈狀內矣身見除之職第於支勅之節切有應避之嫌與前官之私義別無異同卽速遞改云呈狀內辭意旣如此罷黜何如傳曰百人雖因勅行遞職其家之人豈可作散乎點下時已量之令畿營中軍代行事分付可也
정조 23년
李勉兢以御營廳言啓曰本廳把摠崔性烈身病甚重勢難察任改差何如傳曰允
정조 23년
己未二月初七日未時上御便殿都承旨稟事閣臣同爲入侍時行都承旨李晩秀假注書李允謙記注官金珍恪承膺祚檢校提學鄭民始以次進伏訖民始曰近日日氣不調聖體若何上曰一樣矣民始曰王大妃殿氣候何如上曰一樣矣民始曰惠慶宮氣候何如上曰近日則漸臻常度伏幸民始曰明日御眞奉安閣奉審時閣臣一員當爲進參而臣則以本宮提調進時任閣臣皆有公故他無推移之員故敢此仰達矣上曰原任直閣沈象奎敍用可也出擧條仍命退諸臣以次退出
정조 23년
行都承旨李晩秀坐行左承旨李書九病行右承旨李勉兢坐直左副承旨金啓洛坐右副承旨兪漢寧坐同副承旨沈象奎坐直注書柳台佐呈辭在外金啓溫病假注書李允謙仕直李弘謙仕事變假注書任百禧仕
정조 23년
兪漢寧啓曰大司憲李城輔持平鄭宗魯在外執義柳畊掌令玄重祚病不進掌令鄭澣持平南惠寬未肅拜監察茶時之意敢啓傳曰知道
정조 23년
李晩秀啓曰行左承旨李書九今日不爲仕進卽爲牌招何如傳曰待開門牌招
정조 23년
李晩秀啓曰卽者宗廟署官員來言今日春奉審提調當爲進參而都提調未差提調洪良浩身病猝重無以擧行何以爲之敢稟傳曰許遞左相爲都提擧提調前望單子入之待下批使之卽爲進去
정조 23년
景慕宮春奉審亦在今日右相爲都提擧
정조 23년
宗廟提調前望單子入之黃昇源落點
정조 23년
李勉兢啓曰今日五衛將趙華錫肅拜單子誤以曹司衛將書入事極駭然臣之矇然捧入不勝惶恐原單子勿施趙華錫所當重勘而本院請推之外無他可施之罰何以爲之敢稟傳曰卿及當者則推考當該通禮院官員拿處後復若此該引儀外不飭之首引儀亦爲勘罪可也
정조 23년
李晩秀啓曰新除授同副承旨李光益時在京畿龍仁地斯速乘馹上來事下諭何如傳曰許遞前望單子入之待下批牌招
정조 23년
承旨前聖單子入之沈象奎落點
정조 23년
傳于李晩秀曰承旨房仍同副爲吏房
정조 23년
傳于李勉兢曰文廟釋菜都承旨以獻官受香仍爲奉審摘奸書啓
정조 23년
李晩秀書啓臣謹依聖敎文廟殿內奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉仍詣啓聖祠殿內奉審則無頉祭物祭器祭井看審則精潔諸執事進排官摘奸則無頉依定式尊經閣冊子抽栍摘奸則無頉矣臣則仍留享所之意敢啓傳曰知道
정조 23년
傳于沈象奎曰初獻官自別雖啓請不可爲之刑曹判書徐邁修本職刑判許遞令該曹口傳付軍職
정조 23년
兵曹口傳政事大護軍徐邁修
정조 23년
以副修撰李垿牌不進罷職傳旨傳于兪漢寧曰只推
정조 23년
兪漢寧以弘文館言啓曰本館下番闕直事甚未安修撰金近淳副修撰李垿旣有只推之命與修撰金履載竝卽牌招以爲推移入直之地何如傳曰允
정조 23년
以慶尙監司申耆狀啓安東府使朴宗來遭母喪事傳于沈象奎曰令該曹口傳差出待下批卽爲下送
정조 23년
李書九以奉常寺提調意啓曰祭享所用春等中脯依定式今二月初八日始造之意敢啓傳曰知道
정조 23년
西春君爗疏曰伏以臣跨朔一疾眞元凘綴蘇完無期又自今月初重觸寒感本症添甄頑痰固結呼吸甚促飮啖全却轉側須人束帶供職實非可論際伏見吏曹帖文則以臣塡差於今月十一日先農壇祭享初獻官目下病情萬無竭蹶於駿奔之列玆敢不避猥越仰瀆崇嚴伏乞特許變通之恩俾便將攝治臣瀆擾之罪以肅朝綱千萬幸甚臣無任云云答曰省疏具悉疏辭使之改付標
정조 23년
安春君疏曰伏以臣卽伏見吏曹名帖則以臣差先農壇祭官預差而顧臣病狀轉益危劇以其難醫之宿症添得輪行之感患跨朔彌劇氣息凜綴若將不保朝夕頹然委在床席其在怵分畏義之道雖欲强策末由起動萬無趁期淸齋之望只自俟勘悚蹙之至不得不呼籲於仁覆之天伏乞聖明俯垂鑑諒亟遞臣祭官之預差仍治臣猥越之罪以安私分以肅朝綱千萬幸甚臣無任云云答曰省疏具悉疏辭使之改付標
정조 23년
大護軍李敬懋疏曰伏以臣以材則樗櫟以地則單寒跡起弓馬只爲祿仕之計性又狷拙未有踰分之望而受我英考河海之恩雄閫巨邑足跡殆遍節次兜攬滾到亞將之列自顧涯分萬萬盈足更進一步嘗何夢寐之所及逮夫我殿下嗣服之初益蒙不世之洪造擧之人望之外畀以戎垣之重臣遂感激罔極不揆目前之僨事徒慕古人之裹革生死進進歷踐四營雖其願忠之誠不後於人獨奈庸愚之姿百爲無當邱山罪積絲毫報蔑而惟殿下含容之庇覆之殆如慈父之於迷子式至今獲免大戾者二十有一年矣中間風疾自分永廢而譴補畿邑多賴水土之爲效得延頃刻之殘喘者莫非殿下之賜也旋移三輔重地又擢八座峻秩隆恩異渥愈往愈摯爲人臣而得此於君父者歷數前古凡有幾人千載之下尙令人感泣而願死況以臣不肖而身親當之者乎每一念至未嘗不中夜撫枕起對明燭耿耿孤衷惟在摩放爲期於是乎疾病之莫可驅策重任之莫可堪承而躄躃遲徊不忍便訣明時者又已多年臣雖老悖亦豈全昧自量徒事貪戀而然哉蒲柳易衰過福爲災年來沈淹已非復起之兆最是痔腫兼作醜穢難言而痛楚逼骨則肢體竝牽滲漏無節而衣衾常濕痛必繼漏漏必昏絶絶而僅蘇一日之中如是者屢而若經一番作痛輒至數旬委頓一月而鮮有寧日一歲而殆無虛月有疾如斯而得生者臣未之聞夙夜憧憧惟願釋免重負得以安意畢命雖使執熱而思濯衣濕而求脫未足以喩其萬一屢煩呼籲諒非得已而忱誠淺薄未蒙矜許嚴畏泯默苟度時日又自前冬以來重感輪症之餘舊腫新恙十倍危劇日夜叫楚氣息凘綴㱡㱡奄奄實有朝夕之慮每念主恩未報朝露將晞自不覺涕淚之沾衣也嗚呼臣以螻蟻之微韎韐之賤涵沐於兩朝恩波今已五十年犬馬之齒遽又七十餘矣年位至此人事已極只當含恩祝聖攢手就盡悠悠人世夫復何憾而惟是一息未泯之前將不見職名之去身此恨結轖至發譫囈撫躬悲悼如添一病況今客使將至國家多事軍門擧行尤係嚴急而使此轉側須人之殘骸瘦骨一味尸居於元戎之任揆以國體寧有是耶移蹕有命而蠢動無路竊自謂似此病勢旣是同朝之所知不俟屢懇必有廟堂之變通不惟莫之變通一例督出有若尋常引病之足可强力者然事勢到此瀆擾之罪有不暇顧矣聖明若不哀矜而聽許臣將誰因而誰極玆不得不倩人構疏仰首嗚呼伏乞亟遞臣訓局之任俾幸公私焉仍伏念臣之藉手而事我殿下者卽不過筋力奔走至死服勤而已則今焉床笫危喘永斷陳力之望引年乞骸雖非將臣所敢效顰而疾痛之呼父母實是天理人情之自不容已者若蒙天地父母再造之澤訓院武庫等任一體刊改俾遂臨命之至願儻或賴天之靈更延一二年視息其間可得以歌詠田廬身爲聖世之間民不徒終始之至願亦淸朝之美事也若其符到在卽亦將待此瞑目雖死之日猶生之年也臣當結草於地下以圖此生未盡之報矣臣無任云云答曰省疏具悉元戎重任不可輕遞卿其勿辭行公
정조 23년
己未二月初八日辰時上御重熙堂右承旨入侍時行右承旨李勉兢假注書李允謙記注官金珍恪編修官洪樂游以次進伏訖上曰勅行之至今無的奇甚可怪矣而彼中紀綱之解弛亦可推知也勉兢曰然矣勉兢曰文廟釋奠祭亞獻官例以大司成塡差而或値從二品大司成時則以堂上三品官差出大司成則別爲監祭矣大司成之爲亞獻官自有意義不必以品數爲拘此後則無論二品三品只以時任大司成爲亞獻官二品則草記差入似好故敢此仰達矣上曰依爲之勉兢曰諸道徒流罪人之遭故給暇自是法典所載而道各異例或枚擧登聞或只給暇而不修啓雖以今番言之因畿營狀啓有蒙宥之人矣特恩雖不可人人倖望諸道必有似此之人而竝與實狀而不爲啓聞事甚斑駁此後則分付諸道如有遭故給暇者使之竝卽登聞似好故敢此仰達矣上曰依爲之分付刑曹如以輕罪放於畿邑而仍於諸道者有之則使之列錄書入可也竝出擧條勉兢曰敦寧府書吏崔尙遜爲名漢以上疏呈納事嚴杖定配于今四年尙在未決放之中此亦輕罪合有參恕之道適因言端敢此仰達矣上曰放令該府還屬後草記事分付仍命退承史以次退出
정조 23년
行都承旨李晩秀成均館進行左承旨李書九坐直行右承旨李勉兢坐左副承旨金啓洛坐右副承旨兪漢寧坐直同副承旨沈象奎坐注書柳台佐呈辭在外金啓溫病假注書李允謙仕直李弘謙仕事變假注書任百禧仕
정조 23년
傳于李書九曰傳香承旨入侍
정조 23년
傳于沈象奎曰政官牌招開政
정조 23년
沈象奎啓曰校理沈奎魯閔命爀差祭修撰金近淳金履載副修撰李垿傳旨未下一員未差玉堂上下番俱空事甚未安應敎金羲淳副應敎尹序東副校理朴崙壽南履翼竝卽牌招以爲推移入直之地何如傳曰允違牌人員許遞與未差之代今日政差出待下批一體牌招
정조 23년
以應敎金羲淳副應敎尹序東副校理朴崙壽牌不進罷職傳旨傳于兪漢寧曰只推
정조 23년
傳于李書九曰今番勅行時儺禮前例皆除之城闕門街路及外方結綵一竝除之實合待彼之道亦爲除弊之端令迎接都監依此擧行仍卽分付儐使及三道道臣處而此則不必受諾於勅使而後除之直爲不爲之爲當竝以此意分付
정조 23년
吏曹口傳政事以尹光顔爲安東府使
정조 23년
以安東府使望筒傳于沈象奎曰刑官數遞可憫望筒勿施今日政更爲擬入
정조 23년
有政吏批判書金載瓚受由參判徐龍輔牌不進參議鄭尙愚進同副承旨沈象奎進啓曰判書金載瓚受由參判徐龍輔牌不進小臣獨政未安何以爲之敢稟傳曰只出緊任以李勉昇爲修撰尹命烈爲副修撰趙尙鎭爲刑曹判書尹羽烈爲右通禮金景煥爲工曹正郞孫鎭翼爲監察金裕己爲利城縣監兼春秋李儒修南涑兼奉常直長洪百儀成均博士吳聖根學正朴昌擧丁在昱學錄崔仁簡學諭盧以上單付活人別提趙鉉光陵令沈禧相換再政以李垿爲修撰朴鍾淳爲副修撰具㢞爲判義禁李源爲景陽察訪吳載紹爲安東府使活人別提吳在臣兼春狄金景煥以上竝單付
정조 23년
兵批判書具㢞進參判閔台爀入直參議朴奎淳參知李祉永病右副承旨兪漢寧進以林濟遠爲副摠管元永龜爲順天營將成得儉爲魚游澗僉使同知金允台護軍姜彝正副護軍尹光普朴基正李光益副司果李垿以上竝單付再政以洪禹九爲全羅左水虞候河漢圖爲金甲島萬戶
정조 23년
傳于沈象奎曰新除授守令營將邊將當日辭朝
정조 23년
兪漢寧啓曰利城縣監金裕己兩司當爲署經而諫院則旣已署經憲府則大司憲李城輔持平鄭宗魯在外執義柳畊掌令玄重祚病不進掌令鄭澣持平南惠寬未肅拜無以備員擧行病不進未肅拜人員竝卽牌招以爲署經之地何如傳曰除署經下送
정조 23년
沈象奎書啓臣謹依聖敎馳往社稷壇上奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉臣則仍留享所之意敢啓傳曰知道
정조 23년
以黃海監司曺允大狀啓去秋冬等殿最待勅行支送後封進令廟堂稟旨分付事傳于沈象奎曰依狀請施行事回諭
정조 23년
以義州府尹李基讓狀啓勅行前月二十二日出山海關之由已爲馳啓爲白有在果到鳳城似在初九初十日間云云又狀啓大國人五名持紙牌文及鳳城將馳通出來云云遠接使李時秀平安監司韓用龜等聯名狀啓今來印本牌文與前來謄本別無差殊而所謂公文之一竝出送亦違格例自灣府成送馳通待其回報登聞計料爲白乎旀譯官等今方入送鳳城以爲待勅行來到延接停當擧行之地事傳于李書九曰當初謄本牌文以彼國公文自下謄送也出於城將之厚意今此印本牌文與公文亦必抵鳳城之路文也此亦先爲謄示也考之故事雖以不遠之例言之勅行牌文番番異例或以禮部書札主客司公文出送或以城將私通知委又或以口傳遞付又或付之我國使臣先來便又或紙牌木牌後先出來又或紙牌疊傳又或有旗書牌文及馬頭牌文及不書役姓名之牌文其實則這中別無一定之謄錄而然者儀軌謄錄俱不細錄如許事狀每致眩於擧行豈非貽羞之一端乎今番則都監儀軌及備邊司司譯院謄錄詳載各年之例凡有勅行俾爲考例曉知之地計其程道一兩日內必已渡江矣近於儀節因特敎汰其煩瑣者一依釐正下送儀注施行莫敢違越事回諭儐臣使問禮官知此擧行
정조 23년
以平安兵使李儒敬狀啓柔院僉使徐志敏方山萬戶金楚光赴任遲滯竝罷黜後充軍事傳于李勉兢曰雖未倍道與愆限有異勅行當前決棍懲勵充軍罷黜姑爲分揀事回諭
정조 23년
李勉兢以都摠府言啓曰今日入直內三廳武兼禁軍及軍兵等當爲中日習射而社稷大祭齋戒相値不得爲之之意敢啓傳曰知道
정조 23년
李書九以迎接都監言啓曰今番勅行時京外門路結綵竝除之事命下矣門路結綵旣已除減則頂香盆似當一體停止今番則勿爲設行之意知委京外何如傳曰允
정조 23년
李勉兢以御營廳言啓曰鷹峰左右諸麓未盡植松處及惠化門外貞陵近處山麓橡實播植待其當節更加種植事昨春已爲草記蒙允矣今二月十二日爲始播植之意敢啓傳曰知道
정조 23년
己未二月初九日辰時上御便殿傳香承旨軍士房承旨入侍時行右承旨李勉兢同副承旨沈象奎假注書李弘謙記注官承膺祚編修官洪樂游以次進伏訖上敎象奎曰承旨詣社壇奉審後祭物務盡精潔不離典祀廳各別申飭而祭器樽俎洗滌另加淨洗期於澄映樂章節奏飭令疎緩諸執事進排官齋沐諸節另飭而社壇近處閭閻聞甚不潔令監察禁雜人一節着念擧行行事後修掃則別兼春秋洪樂游進去擧行承旨自享所直往太常與初獻官同詣先農壇可也命書傳敎曰傳香承旨馳詣社壇奉審摘奸仍留享所檢飭享事依再昨夜例爲之仍命先退命勉兢書傳敎曰舍菜之夜牽牛正中寒弛而風恬爲樽俎間駿奔儒生深幸今番則執事外參班學生之數比前甚少事勢雖或然矣入泮者之不嫌其觸冒其誠意可貴令泮長捧擧案以來者意在考勤怠其所示嘉宜有別異於前來頭抄啓文臣親試時泮長與之來待仍以其試官試取施賞以此意分付命書榻敎曰緊任外見窠今日政竝差出命退承史以次退出
정조 23년
行都承旨李晩秀坐行左承旨李書九坐行右承旨李勉兢坐直左副承旨金啓洛坐右副承旨兪漢寧坐直同副承旨朴基正坐注書柳台佐在外金啓溫病假注書李允謙仕直李弘謙仕事變假注書任百禧仕
정조 23년
藥房都提調李秉模提調金文淳副提調李書九啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 23년
李勉兢啓曰備邊司郞廳來言今日賓廳日次而無時急稟定事不得來會云矣敢啓傳曰知道左相旣入來兩南句管堂上與來待諸臣同爲入侍
정조 23년
李勉兢啓曰禁衛大將申大顯以長陵植木事明日出去所佩命召兼帶左邊捕盜大將命召及大將牌傳令牌仍佩往來旣承筵敎矣將兵之任不可一刻無摠察之人捕將則在前如此之時有他邊大將兼察之例今番則何以爲之敢稟傳曰竝令御將兼察可也
정조 23년
李勉兢啓曰禁衛大將左邊捕盜大將竝令御將兼察可也事命下矣兼察禁衛大將左邊捕盜大將李漢豐牌招聽傳敎何如傳曰允
정조 23년
傳于李書九曰受香承旨奉審摘奸於先農壇而旣兼獻官仍留將事祭物各別精備禮成後還奉神位版後復命
정조 23년
備忘記順天營將元永龜下直長弓一張長箭一部片箭一部筒兒一箇賜給
정조 23년
李書九啓曰館伴鄭民始迎接都監堂上趙鎭寬禮曹判書黃昇源依下敎來待矣傳曰入侍
정조 23년
以應敎金羲淳副校理朴崙壽牌不進罷職傳旨傳于兪漢寧曰只推
정조 23년
沈象奎啓曰臣謹依聖敎進詣太常陪奉神位版至先農壇奉安後壇上奉審則無頉祭物祭器祭井着審則精潔諸執事進排官摘奸則無頉佾舞工人摘奸則無頉矣臣則仍留享所將事後還奉神位版復命之意敢啓傳曰知道昨於社壇享所奉命也行事傳語先期發送今日又於農壇位版神輿奉詣之節又甚駭然蓋其不耐官之弊隨處而現觸類而發自歸於彌縫掩遮顚錯撓攘之科所當嚴處而前此嚴敎亦旣屢矣今爲幾年徒生別弊今雖處分未必爲眞箇訟罪贖愆之一助院中坐次則雖有下位無敢升付三銓之望已欲釐正而未果令備郞言于廟堂爲先拔其名使之更爲修正入啓可也
정조 23년
傳于李書九曰書啓批答雖有下敎使之因仍冒居有壞事體承旨沈象奎本職改差時在享所令該曹口傳付軍職承旨前望單子入之待下批牌招察任
정조 23년
兵曹口傳政事副護軍沈象奎單付
정조 23년
傳于李勉兢曰史官一員待命騎馬一匹立之
정조 23년
兵曹口傳政事副司果承膺祚單付
정조 23년
以廣州留守徐鼎修狀啓因摠戎廳移文勅使上來時軍威軍調發擧行事傳于李勉兢曰摠廳擧行之不待稟定徑先狀聞極爲駭然其委折令迎接都監査實草記守禦廳所屬程道稍遠今番則除之俾除此時民弊以此意卽爲分付
정조 23년
李書九以迎接都監言啓曰傳曰摠廳擧行之不待稟定徑先狀聞極爲駭然其委折令迎接都監査實草記守禦廳所屬程道稍遠今番則除之俾除此時民弊以此意卽爲分付事命下矣取考謄錄則挽近勅行軍威軍竝皆除減故今番亦以嚴飭任譯使之除減之意發關知委於遠接使處待其回報欲爲知委矣招問摠廳校吏則以爲此是該廳擧行故只依謄錄循例狀聞亦爲移文於守禦廳云軍威軍出用與否待儐臣回報自都監當爲知委而摠廳之遽然狀聞未免徑先更待都監知委狀聞擧行之意分付守摠兩使處何如傳曰如許摠使將焉用哉軍威軍之不設不知幾十年則豈可以前例文書徵發此時民人況一竝除之已有關飭於儐臣則不爲往復徑先狀聞乎當該摠使罷職勿爲備待之意卿等卽爲分付兼節度使處可也
정조 23년
李勉兢啓曰摠戎使金持默罷職事命下矣將兵之任不可一刻無摠察之人何以爲之敢稟傳曰前摠使徐有大兼察牌招聽傳敎
정조 23년
以摠戎使望筒傳于李勉兢曰姑勿出代
정조 23년
以刑曹坐不坐單子傳于兪漢寧曰詞訟劇地委屬可悶判堂待病差自可行公在外參議使之斯速上來察職
정조 23년
李書九以弘文館言啓曰本館下番闕直事甚未安應敎金羲淳副校理朴崙壽旣有只推之命竝卽牌招以爲推移姑降入直之地何如傳曰允
정조 23년
李書九以司譯院都提調提調意啓曰回還皇曆齎咨官卞復圭自本院永勿復屬除名何如傳曰允
정조 23년
李勉兢以備邊司言啓曰頃以諸道今春習操停止官門聚點付之道臣從便闊狹之意謹依批旨行會矣卽見開城留守趙宗鉉狀啓則以爲輪症雖已乾淨村里之瘡痍未蘇勅行又此迫近軍民之勞役甚繁本營軍兵等今春聚點仍爲停止臣營所屬礪峴鎭白峙鎭軍兵聚點亦爲停止何如爲辭矣事勢旣如此但當以停止形止登聞而今乃以何如爲辭又不請稟旨者殊欠着落該守官推考軍兵聚點竝與兩鎭停止之意分付何如傳曰允
정조 23년
李勉兢以備邊司言啓曰全羅兵使黃仁煐在任身死矣依法典返柩時擔軍題給之意分付所經各道何如傳曰允
정조 23년
李勉兢以備邊司言啓曰江陵府使李景溟在任身死矣曾經承旨依法典返柩時擔軍題給之意分付所經各道何如傳曰允
정조 23년
李晩秀以戶曹言啓曰謹奉傳敎前都摠管金漢老卒逝別致賻木綿五疋白紙七卷六油芚一番油紙五張棺一部價木綿十五疋空石八十葉依前例磨鍊題給之意敢啓傳曰知道
정조 23년
李晩秀以戶曹言啓曰因兵曹啓下單子副護軍柳匡天身死曾經侍從副護軍金寅燮沈鏶副司果申禹相以上身死曾經臺侍別致賻各木綿五疋白紙五卷油紙五張空石三十葉依前例磨鍊題給之意敢啓傳曰知道
정조 23년
李晩秀以戶曹言啓曰傳曰安州中使齎去例贈物種舊例自戶曹入啓看品然後封裹而今番則自該曹爲之待中官發行付送事命下矣臣鎭寬進詣本曹安州中使齎去例贈物種一一看品後封裹發送之意敢啓傳曰知道
정조 23년
李勉兢以禁衛營言啓曰本營分授字內南廟案山與後麓南壇近處陳田後麓漢江壇腦後負峴東西諸麓今二月十二日爲始補植松木之意敢啓傳曰知道
정조 23년
應敎金羲淳疏曰伏以嗚呼粵瞻神州此何等時明王不作禮樂無主天地閉塞冠屨倒置者二百年于玆矣於昭三皇在天之靈眷顧依遲降歆於東土則一隅靑邱豈非周禮所在之國乎恭惟我殿下追述孝廟之志事講明先正之大策風泉之感榛苓之思屢形於宸章每於北苑望拜之日玉色愀然却常膳而不御凡係忠烈之蹟死事之家東征將士之後西塞慕義之士窮山被髮慨時遐遁之蹤靡不蒐羅剔抉崇奬而褒錄之于以樹風聲於百代立人紀於窮宙嘗謂夷夏之辨尊攘之義莫嚴於春秋表章遺經炳如日星將以是明天理正人心推而行之於一國擧以措之於天下此誠群下之所共欽仰感歎而不敢贊一辭者也夫以吾東禮義之邦又値聖明大有爲之會議禮之未定者待今日而定制度之不一者待今日而一掌故之襲謬有司之失傳者皆可待今日而是正之使殿下明大義刷宿恥之聖志昭布一世之耳目此其時矣雖以近日事言之不待議者之言洞見舊例之乖謬已有先諭於筵臣者而至於牌文後擧臨之非禮也出宮時服色之無稽也易服之延至多日也接見之不用常服也漸次釐正罔或少忽睿識之卓越深造精義之蘊文理之密察不遺節目之細者有如是矣而獨於君臣上下不當行之大儀節乃以爲禮意當否儀文得失本不足擬議於今日之事一任春曹之按例姑且置之於存而勿論之科此莫非忍痛含冤迫不得已之意而不屑不槪之微義奧旨實寓於其中臣雖至愚寧或不知第其云云之號所關甚重豈可以不足論不忍詳之故而蒙此詬恥不思所以一洗之道耶若以儀註之謄示彼人有所拘礙云爾則此實有萬萬不然者藉使我不得已而有是擧在我者我自行之而已何必關由於彼揚言於彼曰我爲爾如此如此云乎哉往在丙丁之初彼之所以恫疑我虛喝我者無所不至則積畏約之極未暇恤自卑之嫌不免爲可羞之事乃今何苦而爲之何憚而不之改乎使彼無知告之奚益使彼有知適足取侮耳凡兩國相交必有約條約條所載雖難增減若其約條之外紕繆之例瑣細之事是皆疆場之吏象胥之輩不善應變之過也其端甚微其末甚鉅苟不及今革祛則流傳謬誤觸處纏繞終至於害事而後已烏用是拘拘者爲哉顧臣情地自與人異每念先故隱痛在心凡屬彼中之事誠不欲可否於其間而竊嘗奉敎於前席矣念世級之寖降慨義理之漸晦其致意於當世之士大夫者誠不淺尠臣於是未嘗不莊誦佩服而今於大聖人處變之權度尤有所低徊而激感焉舊制之宜改者謬例之宜革者安得不深有望於殿下哉伏願下臣此章亟令大臣禮官博議而酌處俾擧國臣庶曉然知我聖上嚴大防彰大義之盛意不勝幸甚臣無任云云省疏具悉與禮議疏雖有間隔不可不一詢令該曹議于大臣仍具禮官意見稟處
정조 23년
行都承旨李晩秀坐行左承旨李書九坐直行右承旨李勉兢坐左副承旨金啓洛坐直右副承旨兪漢寧坐同副承旨朴基正坐注書柳台佐呈辭在外金啓溫病假注書李允謙仕李弘謙仕直事變假注書任百禧仕
정조 23년
李書九啓曰館伴鄭民始延接都監堂上趙鎭寬以延接都監有稟定事來待矣傳曰入侍在前則多有請對之例此後如有稟旨之事以請對爲之可也
정조 23년
兪漢寧以弘文館言啓曰修撰李勉昇李垿副修撰尹命烈朴鍾淳牌不進罷職傳旨傳曰只推
정조 23년
傳于朴基正曰守令有闕之代令該曹口傳差出待下批當日下送
정조 23년
傳于金啓洛曰坐直承旨入侍
정조 23년
吏曹口傳政事以權中執爲咸昌縣監
정조 23년
傳于金啓洛曰咸昌縣監一司署經云一司除署經下送
정조 23년
傳于金啓洛曰向以病餘饑餘民勢另飭三南道臣使之拔例賙活而聞於筵席諸道擧行有名無實近來擧行之彌縫而無誠實底意思雖曰京外通患豈敢於今番別諭乃如彼乎更令廟堂嚴飭各該道伯凡事自近及遠京兆亦爲嚴飭
정조 23년
金啓洛以廣州留守徐鼎修狀啓勅行時軍威軍不爲備待事傳曰若非守禦使狀啓則幾乎使農民公然出用頒諡勅出來亦當在四五月間此後軍威軍出用一款依巡營今番狀啓例必以令迎接都監稟處結語事定式之意回諭摠廳畿營亦爲下諭
정조 23년
以義州府尹李基讓狀啓勅行本月初三日到瀋陽初四日發行到十里河止宿而氷路極險按站計之則初十十一日間到鳳城云云更待探報馳聞計料平安監司韓用龜遠接使李時秀聯名狀啓勅行果於初十日十一日到鳳城則渡江似在十三四日是白如乎沿路延接之節更加嚴飭緣由馳啓事傳于李書九曰渡江聞在再明此狀啓啓下延接都監使之措備
정조 23년
李勉兢以備邊司言啓曰公州生員柳鎭穆所陳冊子有草記之命矣取見其冊子則其一申明鄕約董勸農民事也鄕約非不美矣而此乃抱道之士行之一鄕之事也朝廷敎化之本則在於學校今若不先學校而只行鄕約固知鄕黨之間必多講以明之之人而鄕爭之弊武斷之憂亦難保其不在於其間此我聖上所以特頒鄕禮合編俾知先王導民之義古人範俗之規要使有志之士聞以興起而不令營邑董以行之者也且以所陳眉州之俗言之雖非鄕約一成俗之後其樂赴農功如此此在良長吏奉行之如何其一分田三等付種移秧各隨其宜事也移秧漸多之弊實爲老農之憂歎所陳中洞畓之遇旱未移不許執災乾坪之代播食實者特許免稅云云行必有效言果可採而洞畓未移之不許執災終近覇道乾坪代播之永許免稅亦關後弊置之其一沿野各倉儲置雜穀以備代播事也已奉聖敎申飭諸道量宜分置仍令穀名石數懸錄會案以爲代播種子預備之地謹當自本司時加提飭其一廣開堤堰以通水利事也堤洑修築已有飭令洑旁閑地別築大堰云云言非掇拾而慮在煩撓雖不必禁防亦不可施行其一嚴山禁以厚水源事也火田之弊已入聖燭而凡事一壞防限之後則每難一朝而痛革今此先就間年所陳處無得更墾次第申禁之論蓋出皇明丘濬兼竝之家抑其新買不期均田自歸均田之餘意也實爲可行之法而法之行不行在於守令以禁養多者爲治最中一事或不無助向以每年登聞一二之意附陳於他覆啓至於官村柴木之斫用方長之松此乃三十餘年以來之弊也村間則固不可猝地發禁反貽吏校誅求之習而官府爇松斷是當禁之事官府不敢爇松則小民自不敢輕犯以此嚴飭其一頒下水車之制以利引水事也水車之不可遽行役車之各異其俗已陳於他覆啓置之其一均分水利以惠小民事也爭水之弊在在皆然設如所陳申明鄕約旣難盡責以扶弱之義反恐適足爲專利之資惟在邑倅臨時運意祛其太甚其一參考農家集成成爲農書事也所謂糞田也治畓也浸種也養麥也秧基也種綿也正金稻之不可多種也杜沖稻之耐霜耐風也集成之或所略言也或不明言也或所未言也或宜更詳也或所不載也其所爲說間多理致而要之法是糟粕而成於巧巧非襲取而得於勤農書不如老農老農不如勤農編書一款徐俟指敎其一夏月農時不擾民事也各色番布之夏節當捧者或進於春或退於秋云云在常年雖難闊狹在今年容有可議而若論最劇之農時則五六月是耳兩朔當捧之捧於七八月恐無大妨於京外分付道臣詳度各邑事情如可有效則預爲往復於各該衙門停當其期限以爲一分寬紓之道似合便宜其他諸般詞訟不但推奴徵債之春分後退聽稍志治法者切戒農時之推捉此則自有道臣考察其一綿田給災以勸綿農事也綿田給災多有恩例而有難定爲每年之恒法恭俟隨時處分之如何其一水田種牟以裕農食事也水田種牟三南之大利無論貧富賴此實多而若不令田主與知而又不許分其利則非徒貧民不便於借耕將使爭訟繁興村里紛拿自官飭禁一款置之其一倣行社倉法以助種糧事也社倉之法旣有朱子定論豈容他議而此與鄕約相爲表裏如有一鄕之善士講以行之則同社之民孰不樂赴而若欲遍行則官府之積尙多虛簿私倉之儲尤難句檢此諸道各邑所以或有或無或古有而今無或古無而今有任其便宜不爲一切之朝令者也今亦依前置之其一春耕夏耘必先窮農事也借牛助糧之飭專爲窮農而每勤聖諭今此定爲社令之論誠爲剴切而令煩則反弛一付道臣使之考察其一博訪治牛疫法附之農書事也牛疫治法本有民間之流傳者所陳中蕉根汁蘇葉水木麥湯等物皆是民所已知之藥其他方文亦非一二而姑無新方之可以頒行者其一貴農勸士化成鄕俗事也以貴農爲勸農之要以勸士爲貴農之本又以力田之科爲勸士之道其條不紊其說有據而畢竟以鄕約之講行爲歸趣第觀農政之漸有成效一依漢法別立孝悌力田之科亦未爲晩今姑置之何如傳曰嘗見先正宋文正敍公州牧使申洬所編農家集成曰朱子書中勸農文數條固群黎百姓之所日用者其曰孝悌其曰禮義未嘗不竝及於修堤飜土之牓則不待他求而知所以用其力矣旨哉言乎可以爲農家之指南化俗之源委而近見公車日堆之章未有說及於此者惟公州生員柳鎭穆能言之編是書者卽公牧也今於一百四十有六年之後其言又出於公之士者可謂奇哉所陳十四條皆是南康榜文之支流也其所謂申明鄕約董勸農民者卽朱夫子中春之月載酒食出郊延見父老以告農桑之務孝悌之方也其所謂付種移秧各隨其宜者卽朱夫子浸種下秧深耕淺耨之意也其所謂雜穀代播者卽朱夫子趁時犁翻多種二麥之法也其所謂頒下車制者卽朱夫子有塾者賴車戽之術也其所謂均分水利者卽朱夫子陂塘淺漏合力開掘之策也其所謂農時不撓者卽朱夫子貧民下戶枉被追呼之諭也其所謂綿田勸農者卽朱夫子以星子知縣王文林種桑等法發下三縣之規也其所謂倣行社倉者卽朱夫子以諸葛千能等家米置倉給貸之論也其所謂耕耘必先窮農者卽朱夫子窮民歡喜之本也其所謂訪治牛病者卽朱夫子耘犁之功全藉牛力及時餧飼不得宰殺之訓也其所謂貴農勸士者卽朱夫子學道修身興起民戶之旨也若其嚴山禁者卽朱夫子所不言而以其南方多水而少山也此固已試於古昔者專係於守令董飭之如何自廟堂所進冊子中條件關後錄行會於本道外七道及華城府俾各看詳勸飭管下守宰可以效倣者着意採施期有實效其中糞田之利尤爲要切於作農柳條之排田也浦泥之和灰也蓋屋之朽藁也醎水之澆土也以至地肥則鋪檟葉而防蹲縮土浮則均細沙而收倍利自有妙方惟人不行此在勤與惰之間耳故向於綸音拈出勤之一字以爲一篇之字眼今此敷析能以勤爲歸亦甚嘉乃以批旨下送該道使之謄給於柳鎭穆處可也
정조 23년
李勉兢以備邊司言啓曰公州幼學林博儒冊子有草記之命矣今此所陳十四條中與公州生員柳鎭穆所陳冊子大同小異別無可以稟處其中定立限田也分還合等也嚴禁煙茶也勸民節用也乃是柳鎭穆冊子所無之條件而限田則無非不是有難遽議煙茶則禁之固易亦不無效害之相參至若御供不可闕云云其所爲說極爲猥屑鄕儒雖不識似此事體道臣豈可不察該道臣推考勸民節用之道內以鄕士大夫外以方伯守令卽其標準也倘體前後崇儉抑奢之敎民將不令而行如其不然雖日頒禁條徒爲擾民之資今姑置之惟是分還一事不無可採大抵月三分給之法爲慮愚民食之不節間以旬分而其實則反多勞費不如合三等之爲便此有可以一言譬曉者大小民人之不願巡還必圖別還者不過以巡還則費多而齎歸者少別還則費少而齎歸者多也以此推之利害可知令道臣試之營下邑民若爲便行之列邑亦無不可以此分付何如傳曰允限田事言非不好勢難容議雖以三代盛時言之一夫受田夏爲五十畝殷爲七十畝周爲百畝民生日用之繁田亦加畝蓋可知也晉太康時雖有一夫七十畝之制而其還其受史不傳法魏孝文始令均田而不過因田之在民者而均之唐太宗口分世業之規亦倣於此及至永徽間兼竝如故蓋自秦至今千六百年能行授田均田者不過二百載自不得不罷其勢然也以我國六路帳付之田摠較之京外人口除文武官三千餘人雖人給一結不足爲六百六十三萬六千餘結朝家自御極之初首先留意於經界之政每一念至夜輒繞榻而未得其要者此也分還合等事有班名而無率丁者借乞鄰里而受還也每每閪失自是通患而雖於數三斗受去之時猶不免官屬之侵漁店主之費用況其數三包竝受其能專一於種資農糧有未可必姑爲試可於一二邑亦未爲不可煙茶事利害相半有如禁釀不可輕議新豐張公之言足爲可據勸民節用事惟在朝廷導率之如何何責乎民卿等苟存心於師儉自可如置郵予亦以此自省矣
정조 23년
李晩秀以戶曹言啓曰因吏曹啓下單子前縣監申光岳前持平權應範前掌令黃瑨李心傳前郡守呂駿永前縣監洪致榮以上身死曾經臺侍別致賻各木綿五疋白紙五卷油紙五張空石三十葉依前例磨鍊題給之意敢啓傳曰知道
정조 23년
李勉兢以兵曹言啓曰傳曰每都政旣命諸道修啓則其所振淹豈可一番塞責而已乎京畿前伐登萬戶安舜明湖西前僉正柳鎭曄年皆七十歲內外登科四十年內外諸道中軍中作窠陞品差送湖南前中軍鄭宅柱以已行副正器正年六十九登科三十四年而在於未經內將秩同道前僉使李成龍年與登科各加十年於宅柱嶺南前縣監徐命國年與登科亦相似各人皆於今政相當職收用使之上來肅命其中如不可强起者亦令道臣具由報曹事命下矣關問該曹則全羅監司李得臣移文內南原居五衛將李成龍肅命次來到果川地身死云矣敢啓傳曰知道旣爲振滯使之除職招來中路身死之後豈可無所於歸乎分付畿湖道臣使卽題給牛隻擔送可也
정조 23년
李晩秀以賑恤廳言啓曰漢城府牒報據饑餘病餘非救濟無力自賴者中部字內二十三人東部字內三十八人西部字內三十九人南部字內二十九人北部字內三十三人合一百六十二人各米二斗式合米二十一石九斗題給之意敢啓傳曰知道更加嚴飭京兆隨現這卽報來俾無遺漏之弊可也
정조 23년
李書九以迎接都監事啓曰遠接使平安監司狀啓傳曰渡江在再明間此狀啓下迎接都監使之措備事命下矣都監擧行自明日更爲設行之意敢啓傳曰知道
정조 23년
李勉兢以訓鍊都監言啓曰本局分授內山社稷後麓仁旺山北岳下麓及外山鞍峴東邊諸處今月十二日爲始植松之意敢啓傳曰知道
정조 23년
兪漢寧以義禁府言啓曰通禮院假引儀李命翼拿處事傳旨啓下而假引儀則以雜岐例自刑曹擧行曾有定式矣李命翼移送刑曹之意敢啓傳曰今番姑爲分揀可也
정조 23년
掌令洪疏曰伏以臣跡本疎賤識且魯莽早竊科第濫係仕籍蟄伏草野甘心耕鑿區區志願歌詠聖德畢此餘生千萬夢想之外柏府除命荐降於一朔之內前後恩寵已踰涯分臣誠驚惶震惴罔知所以自措也竊伏念臺閣淸顯之職已非賤品之所可堪承況臣以蒲柳殘質年迫七十積病侵尋當寒轉劇又添輪行毒感喘症大發氣息凜促實無以趨進而感激恩敍嚴畏分義力疾登道來到聞慶地風寒所觸宿疴添劇雖欲寸寸前進萬無自振之勢臣之進退實爲狼狽玆不得不露章自劾仍以擔舁歸家伏乞聖慈特垂矜憐亟賜鐫削臣職名仍治臣逋慢之罪以重臺選以安私分焉臣於乞免之章不宜贅及他說而以目下數事尾陳焉伏願聖明垂察焉臣竊觀去歲諸路之饑三南爲甚三南之饑嶺南爲甚一斗之租價近一兩一升之粟直滿一錢況是荐饑之餘公私蓄積亦且無餘富者云急貧者可知民間饑事在在皆然持瓢塡壑之患姑不擧論而莫重貢賦之役何以措劃言念民情節節可矜臣以爲田稅則民可極力備納而至於大同寬限待秋則饑歲救濟之策是或一道也科試之法何等嚴重而鄕解設場之輪回列邑亦以赴試儒生之道里遠近互有循環均平之道也自去試設場於營下以爲常定之所若是則遠者常遠近者常近而且營下物價貴於列邑多士赴擧所費倍重及其取士之際未聞其秉公實效臣謂自今以後則一依前規輪設試所於列邑一以均赴試程道之遠近一以杜挾私僥倖之弊端此誠兩便之道也伏願聖明裁擇焉臣旣不敢以臺侍自居而衷情所激敢將一二所見妄言至此文不成說伏乞聖慈恕其僭而察其愚焉臣無任云云答曰省疏具悉嶺南民事之顚連何嘗晷刻忘于中乎大同寬限事爾言好矣而無指的邑名者卽令廟堂論理草記以爲一分紓力之地鄕試設場之依前輪邑事亦有意見大抵掌試者之都事或道臣間稟旨爲之之擧蓋倣田政覆審道臣都事主管之古今異例而年前營下設場特試可之意也輪邑一款大比尙遠臨時令該曹問其便否於各該道臣稟處
정조 23년
己未二月十一日午時上御便殿都承旨入侍時行都承旨李晩秀假注書李弘謙記注官承膺祚編修官洪樂游以次進伏訖上命書掌令洪疏批訖仍命退承史以次退出
정조 23년
己未二月十一日申時上御重熙堂禮房承旨入侍館伴迎接都監堂上同爲入侍時行左承旨李書九假注書李弘謙記事官承膺祚編修官洪樂游館伴鄭民始迎接都監堂上趙鎭寬以次進伏訖上曰卿等有何稟定事來待乎民始曰卽見義州府尹上送兵部牌文則今番勅行時跟役之數爲二十五名矣自前跟役之數上勅七名副勅六名通官各一名自是定例挽近勅行依定數出來而今番忽如此故取考久遠謄錄則乾隆三年十四年十五年跟役之數或過二十餘名或三十餘名而皆因遠接使據例除減以元定數出來矣今番亦當依前例除減而久遠謄錄或慮未及詳考以致違例之患卽以此意關飭儐臣處使之據例除減而勅行或已渡江申飭任譯依例除減俾無違越生事之意星火知委何如上曰依爲之出擧條鎭寬曰今此勅使接見時勅使前所排書案皆以漆件磨鍊矣御座所設龍床舊例亦以漆件用之依此擧行何如上曰依爲之出擧條鎭寬曰崇政殿迎勅時版位所排及殿內御座排設席品皆當以白廣席磨鍊而不可不稟定故敢此仰達矣上曰依爲之出擧條書九曰在前勅行若除宴享則例爲別遣問安使措辭致謝取考雍正乙卯謄錄則以其勅名之異於他行雖除宴享不爲致謝只行勞問今番亦當依此爲之而道內守令中已以使名借銜者一人不可疊行兩使之事堂上文倅如或苟簡則堂上武倅中除護行大將等應入差備之員令儐使從便推移以用而借銜空名帖方自本院下送矣御帖則以前站迎慰使所齎傳者更爲齎傳之意下諭于儐使處何如上曰依爲之出擧條書九曰今此勅行十一日間當到鳳城云而儐使及灣尹狀啓初八日申時所封發者今日午時始爲入來迎接擧行自多時急之事向自備局又有申飭而撥路之若是遲滯萬萬駭然不飭之兩西道帥臣爲先從重推考中路稽滯之陪持令本道各別嚴治之意分付何如上曰依爲之出擧條命退諸臣以次退出
정조 23년
己未二月十一日申時上御重熙堂坐直承旨入侍時左副承旨金啓洛假注書李弘謙記注官承膺祚編修官洪樂游以次進伏訖上曰今日洪領府事家宣諡乎問于吏曹也賤臣承命出傳回奏曰今日宣諡云矣命書判付訖命退承史以次退出
정조 23년
行都承旨李晩秀鑄字所進行左承旨李書九坐行右承旨李勉兢坐直左副承旨金啓洛坐右副承旨兪漢寧坐直同副承旨朴基正坐注書柳台佐呈辭在外金啓溫病假注書李允謙仕李弘謙仕直事變假注書任百禧仕
정조 23년
朴基正以吏曹言啓曰昨日口傳下敎內受由上京守令皆令當日內下送而無公文往來之守令竝査實下送後草記事命下矣査問於各邑邸吏則狼川縣監安廷善文義縣令尹致猷淸安縣監李厚延結城縣監徐應輔瑞山郡守金履永皆受由上來云故使之卽刻還官則文義縣令尹致猷淸安縣李厚延今方下去結城縣監徐應輔今初十日下往水原地故使之自其處直爲還官瑞山郡守金履永以兼史今方就直明朝下去狼川縣監安廷善親病方劇時日之內有難還任云雖未知其親病之如何而特敎申飭之下不卽下去事體所在誠極未安令該府拿問處之守令之無公文不得來往前後飭敎何等申飭而瑞山郡守之給由文移不爲成送臣曹者有違格例該道道臣從重推考何如傳曰知道此時守令雖是侍下旣非情理之切急輕先給由已是違越朝令之一端而金履永則以將往難於給由而然乎外此給由者之報該曹固非難事則爲道臣者往往有如許犯科殊甚莫曉後復現發各該道臣當別樣勘罪文義淸安之曠官雖未知情理緊歇豈可一日無官長乎如果更來云則卽爲改差口傳差代下送否則限秋成勿給由暇事嚴飭多年簪筆尙帶兼銜歲飜後爲一登筵上京雖或似然而行止何可苟且如欲就直則不先不後乃於促還草記有命之後始爲呈身如非然者亦安知不自外潛來潛往乎如許者雖就直豈必入侍今日內使之還發後還官日字令道臣狀聞可也
정조 23년
李勉兢以訓鍊都監言啓曰本局哨官崔命健差除後不卽來現汰去之意敢啓傳曰知道
정조 23년
己未二月十二日未時上御便殿都承旨入侍時行都承旨李晩秀假注書李允謙記注官承膺祚編修官洪樂游以次進伏訖晩秀曰臣於本館事有可仰達者矣直講典籍二窠以三司中自辟久任輪回入直使之專管館務乃是受敎定式而近來除拜旋移他職非但瘝曠之可悶每患排擬之乏人當初法意有名無實謹稽國朝寶鑑仁廟己巳吏曹啓請司藝直講各一員極擇名官兼帶久任雖遷臺侍勿改仍兼專意泮職特蒙允可祖宗朝重賢關之盛意可以仰見矣今若遵此規直講典籍之以久任差出者雖移玉堂臺諫許令兼帶差擬之際雖時任三司亦爲通融擬望則其在修舊典責成效之道兩得其宜而事係官制令該曹稟旨施行何如上曰依爲之出擧條仍命退承史以次退出
정조 23년
行都承旨李晩秀鑄字所進行左承旨李書九坐行右承旨李勉兢坐左副承旨金啓洛坐直右副承旨兪漢寧坐同副承旨朴基正坐直注書柳台佐呈辭在外金啓溫病假注書李允謙仕李弘謙仕直事變假注書任百禧仕
정조 23년
兪漢寧啓曰大司憲李城輔在外執義柳畊掌令玄重祚病不進掌令鄭澣持平南惠寬未肅拜持平一員未差監察茶時之意敢啓傳曰知道
정조 23년
傳于金啓洛曰吏工換房
정조 23년
傳于金啓洛曰發遣吏郞諸執事淸齋與否摘奸以來
정조 23년
李勉兢以備遣司言啓曰掌令洪上疏批旨內嶺南民事之顚連何嘗晷刻忘于中乎大同寬限事爾言好矣而無指的邑名者卽令廟堂論理草記以爲一分紓力之地事命下矣取見其疏本則以爲去歲之飢三南爲甚三南之飢嶺南爲甚一斗之租價近一兩一升之粟直滿一錢旣是荐飢之餘公私蓄積亦且無餘持瓢塡壑之患姑不擧論而莫重貢賦之役何以措劃乎臣以爲田稅則民可極力備納而至於大同寬限待秋則饑歲救濟之策是或一道爲辭矣該道民事政勤丙枕之憂勞而際此臺臣有言聖批嘉納至以一分紓力爲敎敢不仰體其萬一而第其疏中不書全道或某邑之停當與否有難臆加區別且以本道事情論之則以其海路之最遙漕倉發船之期今已不遠無論三等邑大小民人或竭力而辦備或受還而拮据各有已就之緖今若許其待秋則戶首輩利益固大矣在小民何補哉況於旣退之後雖欲秋捧捧於漕倉乎捧於邑倉乎勢將與明年大同同時收捧民力之重困漕事之難便不一其端竊恐臺臣未及念到於此歟至於山郡作木之處歉荒稍勝於沿野臺臣似亦不竝此請停矣廟堂之體異於有司聖敎之下非昧對揚之爲面前道理而民間利病如右所陳疏辭置之何如傳曰允分付道臣今雖後時若或有不得不狀請處許令爲之可也
정조 23년
兪漢寧以義禁府言啓曰安興前僉使皮聖麟拿處傳旨待待命拿囚事命下矣皮聖麟今方上來待命拿囚之意敢啓傳曰知道